Երեւանի թատրոնի եւ կինոյի պետական ինստիտուտի ռեկտոր Դավիթ Մուրադյանը հնարավորություն է ունեցել հանդիպելու Արմեն Սարգսյանի հետ դեռեւս հանրապետության նախագահ ընտրվելուց առաջ՝ Գյումրիում, երբ արդեն շրջանառվում էր նրա թեկնածությունը․ «Պարոն Սարգսյանն այցելել էր Գյումրի, այդ թվում՝ ծանոթանալու կրթական համակարգին, եւ պետք է ասեմ, որ արդեն առաջին զրույցը բավականին լուրջ տպավորություն թողեց, որովհետեւ պարոն Սարգսյանը շատ կարեւորում է «ինտելեկտուալ Հայաստան» գաղափարը, ինչն անձամբ ինձ հոգեհարազատ է, որովհետեւ երկիրն առաջ է գնում եւ ինքն իրեն գտնում ոչ միայն տնտեսական բաղադրիչով, այլեւ՝ մտավոր։ Եվ Արմեն Սարգսյանի այդ աշխարհայացքային համոզմունքը, որ մենք տնտեսապես զարգացած Հայաստանի հետ մեկտեղ պետք է ունենանք մտավոր ներուժի Հայաստան, կարծում եմ՝ լուրջ հիմք է երկրի ապագա կառուցելու համար»։